P r e d k l a d a c i a    s p r á v a

          Ministerstvo obrany Slovenskej republiky predkladá na rokovanie vlády Slovenskej republiky návrh Dohody medzi vládou Slovenskej republiky a vládou Bulharskej republiky o pomoci pri likvidácií súčasti rakiet. Predkladaný návrh dohody je výsledkom expertných rokovaní medzi predstaviteľmi Slovenskej republiky a predstaviteľmi Bulharskej republiky. 
           Predmetom tejto dohody je regulovať likvidáciu rakiet vo vlastníctve Bulharskej republiky na území Slovenskej republiky podľa skúseností Slovenskej republiky pri likvidácií týchto kompletov, čo nepochybne prispeje k zvýšeniu bezpečnosti európskeho regiónu. Aby sa dosiahol cieľ  dohody, vláda Slovenskej republiky akceptuje na svojom území tím expertov z Ministerstva obrany Bulharskej republiky, americko-bulharskú verifikačnú skupinu a súčasti rakiet určené na postupnú likvidáciu. 
           Dohoda umožňuje realizovať ekologickú likvidáciu na území Slovenskej republiky bezpečným spôsobom tak, aby sa zamedzilo ohrozeniu životného prostredia a zároveň boli splnené všetky požiadavky bezpečnej likvidácie a ďalšieho použitia a uskladnenia produktov likvidácie.
           Likvidácia tuhej pohonnej hmoty a motorových puzdier raketového kompletu SS-23 bude realizovaná vo Vojenskom opravárenskom podniku 015 Nováky, štátny podnik, hydrodynamickým rozdrobením monobloku tuhej pohonnej hmoty, čím vznikne heterogénna zmes paliva a vody, ktorá sa následne prepracuje ekologickým spôsobom v chemicko-technologickej prevádzke na chloristan draselný a ostatné vstupné chemické látky. 
   	Chloristan draselný bude následne využitý v procese spracovania odpadových katalyzáto-rov, a to najmä s obsahom oxidov vanádu aktuálne, prípadne iných druhov potencionálne. Látka bude použitá ako oxidačné činidlo. 
Organizačnými opatreniami bude vylúčené použitie uvedeného produktu ako súčasti výrobkov určených  pre širokú spotrebu distribúciou v maloobchodných predajniach.
          	Bilancia látok vznikajúca pri úprave tuhej pohonnej hmoty:
•	produkt spracovania – chloristan draselný technický, 
•	zvyšky gumy – odpad kategórie O, bez nebezpečných vlastností, 
•	odpadová voda – spracovaná na zariadení čističky odpadových vôd v súlade s platnými rozhodnutiami orgánov štátnej správy.
Pri spracovaní tuhej pohonnej hmoty nevznikajú žiadne plynné emisie.

           Návrh dohody je v súlade so všeobecnými zásadami medzinárodného práva a so záväzkami z platných dohôd, ktorými je Slovenská republika viazaná. Ide o medzinárodnú dohodu, ktorá je podľa vnútroštátnych právnych predpisov zmluvou vládnej povahy. Nezakladá priame práva ani povinnosti fyzickým osobám alebo právnickým osobám, okrem fyzických osôb a právnických osôb v nej výslovne uvedených, a nejde nad rámec platnej legislatívy. Z uvedeného dôvodu nie je potrebné vypracovať doložku prednosti medzinárodnej zmluvy pred zákonmi Slovenskej repub-liky.

Dohoda nemá vplyv na štátny rozpočet, na životné prostredie, na zamestnanosť, ani na tvorbu pracovných miest. Z tohto dôvodu nebolo potrebné vypracovať doložku finančných, ekonomických, environmentálnych vplyvov a vplyvov na zamestnanosť.